Z á p i s n i c a
zo 4. zasadnutia Obecného zastupiteľstva  obce Heľpa
konaného dňa 1. apríla 2015 na Obecnom úrade v Heľpe
––––––––––––––––––––––––––––––––––––––––––––––––––––––––––––––––
Prítomní : 8 podľa prezenčnej listiny
Ospravedlnená: Mgr. Hyriaková 
Prítomnosť/kvórum = 8/5
Obecné zastupiteľstvo bolo spôsobilé rokovať a uznášať sa, nakoľko bola prítomná nadpolovičná väčšina všetkých poslancov.

K bodu 1: Otvorenie zasadnutia a schválenie programu zasadnutia OZ v Heľpe

Štvrté (neplánované) zasadnutie Obecného zastupiteľstva obce Heľpa zvolal a o 17.00 hod. otvoril starosta obce. Prečítal návrh programu zasadnutia a vyzval prítomných na podanie doplňujúcich návrhov.
Starosta: zaradil ako štvrtý bod programu rokovania žiadosti občanov, piaty bod rôzne a dal hlasovať.
Výsledky hlasovania k uzneseniu č.48: 		za: 7		proti: 0		zdržal sa: 0
Prítomnosť/kvórum = 7/4 – uznesenie bolo prijaté, nakoľko bola „za“ nadpolovičná väčšina prítomných poslancov.

Zasadnutie OZ sa riadilo týmto programom:
1.	Otvorenie zasadnutia a schválenie programu zasadnutia OZ v Heľpe
2.	Určenie overovateľov zápisnice a zapisovateľa
3.	Riešenie čiernych skládok 
4.	Žiadosti občanov
5.	Rôzne
6.	Záver

K bodu 2: Určenie overovateľov zápisnice a zapisovateľa

Starosta: za overovateľov zápisnice podľa abecedného poradia navrhol poslancov OZ Vojtecha Kysuckého a Milana Málika, za zapisovateľku Mgr. Andreu Tkáčikovú a dal hlasovať.

Výsledky hlasovania k uzneseniu č.49: 		za: 7		proti: 0		zdržal sa: 0
Prítomnosť/kvórum = 7/4 – uznesenie bolo prijaté, nakoľko bola „za“ nadpolovičná väčšina prítomných poslancov.
Overovatelia a zapisovateľka boli schválení.

Zasadnutie OZ viedol starosta obce Peter Hyriak.

K bodu 3: Riešenie čiernych skládok 

Starosta: informoval poslancov o nahlásení čiernej skládky komunálneho odpadu a obsahu internetovej komunikácie občanov na sociálnej sieti o uskladňovaní odpadu po jarnom upratovaní v extraviláne obce. Zasadnutie zvolal, aby poslanci spoločne navrhli a prijali opatrenia na elimináciu skládok. Situáciu treba riešiť celoplošne, aby sa neriešili len jednotlivé prípady, ale odpad ako taký všeobecne.
J. Kukuľa: zaujímal sa o aké druhy odpadu sa konkrétne jedná.
Starosta: nahlásili nám len umiestnené vrecia v oblasti Krivule a smerom do Kolesa. Obsah nie je celkom známy, je v tom vraj aj eternik. Keďže sa nejedná o pozemky vo vlastníctve obce, ale obec sa musí s touto záťažou zaoberať, navrhujem dať podnet resp. trestné oznámenie na OR PZ na neznámeho páchateľa.
Oravkinová: máme to vyčíslené, koľko nás to bude stáť, keď to dáme odviesť na skládku? 
Babeľa: vysvetlil, že túto vec môže obec riešiť podľa výšky vzniknutej škody buď ako priestupok na úseku ochrany životného prostredia alebo proti verejnému poriadku podľa zákona o priestupkoch alebo ako trestný čin proti životnému prostrediu podľa Trestného zákona. Už sa policajný zbor podobným prípadom zaoberal, keď ho nahlásil náhodný turista a všetky dotknuté obce sa museli k tomuto prípadu vyjadriť.
J. Kukuľa: všeobecne sa šíri tendencia ľudí všetko medializovať.
Fedorová: nedala by sa na to využiť dotácia od štátu, čo bola ohlásená ako pomoc obciam na likvidáciu práve takýchto čiernych skládok?
J. Kukuľa: súhlasím so starostom, dajme podnet polícií, nech zistí, kto to bol. Musí sa začať jednať prísne.
Oravkinová aj ja súhlasím s nahlásením polícii ale aj dať skládku odstrániť.
Starosta: musíme skontrolovať skládku, čo všetko sa v tom odpade nachádza, aby sme vedeli posúdiť, akým spôsobom ho zlikvidujeme. Zmiešaný odpad vieme umiestniť na zazmluvnenú skládku, ale v prípade nebezpečného odpadu ho treba dať zlikvidovať akreditovanej spoločnosti, ktorá má na to oprávnenie.  
Oravkinová: máme v okolí takú firmu čo to vie zlikvidovať, lebo to bude drahé.
Babeľa: poradíme sa aj s našimi špecialistami v zbore na environmentalistiku. Viete však sami, že je to veľký problém všade vo svete zistiť takéhoto páchateľa.
Málik: informoval som sa o vyriešení tejto veci aj na príslušnom oddelení životného prostredia na okresnom úrade. Aj oni by sa mali na tomto podieľať, ale tiež nemajú na to vyčlenené prostriedky. Povinný zo zákona je ten, kto skládku objavil alebo vlastník nehnuteľnosti. Citoval vybrané ustanovenia zo zákona o odpadoch.
Fedorová: mali by sme ešte rozšíriť miesta na umiestnenie fotopascí a neustále problémové monitorovať, prípadne striedať miesta, aby boli sledovania náhodné a občania nevedeli, kedy a kde je umiestnená a hlavne začať už pokutovať.
Málik: problém je len v tom, že ak páchateľ nie je prichytený priamo na miete pri tejto činnosti, tak je už dodatočne problém mu to dokázať neskôr. Vyskytli sa už aj prípady úmyselného obvinenia za účelom poškodenia dobrého mena osoby.
J. Kukuľa: navrhujem nahlásiť policajtom a dať čo najlacnejšie zlikvidovať.
M. Kukuľa: zistili sme na akom pozemku vo vlastníctve koho to je umiestnené?
Starosta: vo vlastníctve urbárnej spoločnosti.
M. Kukuľa: teraz to treba dať zlikvidovať a do budúcna dopredu predísť takýmto situáciám a prikázať stavebníkom, aby dokladovali kam odpad aj stavebný odviezli.
Babeľová: stavebný zákon na toto pamätá. Pri ohlasovacej povinnosti, ktorú je povinný si splniť každý stavebník, je v rozhodnutí stavebného úradu uvedené, aké podmienky je stavebník povinný splniť, a čo má dokladovať. Je tam aj tento doklad o preukázaní umiestnenia likvidácie odpadu zo stavebnej činnosti. Problém je však znova ten, že občania ani neohlásia žiadne stavebné alebo udržiavacie práce.
M. Kukuľa: treba bezpodmienečne vyžadovať preukázanie likvidácie.
Málik: mala by tam byť stanovená sankcia.
Babeľa: myslím, že by sa malo riešiť do budúcna umiestnenie fotopascí a ďalších kamier.
J. Kukuľa: hlavne by sme mali dať do novín adekvátne poučujúci článok a robiť väčšiu osvetu. Upozorniť ľudí aj na sankcie za porušenie pravidiel.
Fedorová: upozornenia dať aj na webovú stránku obce.
J. Kukuľa: vhodný stavebný odpad sa dá použiť aj u nás na vyrovnanie výmoľov cesty.
Starosta: uskladnenie odpadu musíme riešiť z dlhodobého hľadiska.
Fedorová: ľudia sa nepoučia kým sa nepristihnú a nebudú pokutovaní.
Latináková: ľudia si nedajú pozor ani  v cintoríne. Máme označené všetky kontajnery a napriek tomu vysypú smeti ako sa im chce.
Tkáčiková: treba dať do povedomia občanov informáciu, koľko nás stojí ročne nakladanie s odpadmi a likvidácia takýchto nájdených skládok, a čo by sme mohli iné, potrebnejšie vyfinancovať namiesto odstránenia skládok.
Fedorová:  súhlasím , treba dať článok do novín koľko nás stojí nakladanie s odpadom.
Starosta: informoval poslancov, koľko a aké náklady mala obec na nakladanie s odpadmi za rok 2014.
J. Kukuľa: ľudia tieto čísla nepoznajú. Naozaj treba tieto údaje zverejniť aj v rozhlase aj v novinách, aby si občania uvedomili, koľko sú skutočné náklady na odpadové hospodárstvo.
Kysucký: dajme informácie aj na webovú stránku, veď veľa mladých ľudí sa naučilo čítať informácie práve odtiaľ.
Málik: veď práve, že mladí ľudia sa k tomu stavajú inak. Problém je viac so starými obyvateľmi, tí sa nedajú tak ľahko prevychovať a vedia, že aj tak to za nimi niekto odprace.
J. Kukuľa:  takže prijmeme opatrenie, že akékoľvek stavebné a udržiavacie práce treba obci nahlásiť.
M. Kukuľa: určite treba informovať, veď v obci je okolo 30% striech vymenených. Zainteresovať aj deti v škole, aby pôsobili doma na rodičov, vynakladá nezmyselne svoje náklady na vyvezenie odpadu do prírody.
Starosta: oslovili sme riaditeľa ZUŠ, aby v spolupráci učitelia a deti pripravili environmentálnu akciu a plagáty na danú tému.
J. Kukuľa: neustále oznamovať, že môžu voziť odpad na zberný dvor.
Starosta:  áno, ale na skládku musia doviesť len vytriedené zložky odpadu, ktoré obec zbiera, ktoré sú využiteľné ako druhotné suroviny a nie zmiešaný odpad alebo dokonca nebezpečný, na ktorý vôbec obec nemá povolenia na skladovanie. Už aj teraz pri jarnom upratovaní mali niektorí problém doviesť len konáre zo stromov na štiepkovanie a bolo v nich hocičo.
J. Kukuľa: myslím, že jo tovšak menšie zlo, keď nám to dovezú na zberný dvor, ako keď to vyhodia niekde v hore.
Málik:  neosvedčilo sa, keď sa povolilo doviesť občanom odpady na skládku samým. Máme predsa pravidlá, čo berieme.
Oravkin: obec si musí vybaviť všetky špeciálne povolenia, aby mohla nakladať s akýmkoľvek odpadom.
J. Kukuľa: snažme sa ľuďom pomôcť.
M. Kukuľa: ohlasovacia povinnosť platí, občania si majú sami zabezpečiť odvoz odpadu a doniesť o tom potvrdenie. Súkromník si môže dať uložiť rôzny odpad na skládku pri Šalkovej.
Starosta: môžeme to občanom poradiť, ale my nemáme problém s tými, čo predpisy dodržiavajú a plnia si povinnosti, ale s tými, čo ani neoznámia prerábanie domu.
M. Kukuľa: myslím, že treba len viac a neustále informovať a robiť prevenciu.
J. Kukuľa: začať dávať aj pokuty.
Kysucký:  odpad v našom katastri nemusí vyhodiť ani náš občan, ale cudzí a väčšinou v noci.
Málik: prečítal článok o legalizácii skládok.
 Oravkin: toto zasadnutie predbehlo zasadnutie mojej komisie životného prostredia, kde sme si naplánovali teraz po zime ohliadku celého chotára a spísať prípadne nájdené skládky a zistiť akého sú druhu, lebo niektoré už nevytriedi naozaj nikto. Problém je však viac s ich likvidáciou, lebo miestami môže položiť obecný rozpočet. Heľpa je aj napriek všetkému ešte vzorová oproti okolitým dedinám. Sami vidíte, že po vyhlásení jarného upratovania sa všetci dali do práce a dedina ostala vyzametaná.
Starosta: problém je hlavne s eternitovým odpadom z prekrývania striech.
Oravkin: teraz sa tomu dodáva veľký význam. Kým sme to mali všetci na domoch a dýchali, tak to bolo všetko v poriadku a nebol škodlivý. Štát podporoval podniky na jeho výrobu. Teraz zasa doplatí na to občan, lebo štát sa nevyjadril ako a kde ho je možné bezpečne zlikvidovať, len vie povedať, že bude za nesprávnu manipuláciu a likvidáciu zodpovedný občan. Zaujímal som už o to, a likvidácia odpadu z jednej strechy je šesťkrát drahšia ako kúpa novej krytiny. Odkiaľ má na to občan zobrať? Nad tým sa nikto nezamýšľa. Samozrejme, že nie som za zakrývanie ani zľahčovanie tohto problému, ale najprv musí zabezpečiť jeho riešenie a potom udeľovať sankcie a riešiť koľko to bude stáť.
Okrem iného ľudia si žiadajú zintenzívniť aj odvoz bežného komunálneho odpadu z kukanádob.
Starosta:  budem jednať s firmou Brantner.
J. Kukuľa: vrátim sa k opatreniam, treba dať teda článok do novín, vysielať relácie v rozhlase aj v škole. Motivovať deti, aby nahlásili takýchto neporiadnych občanov, ktorých uvidia sypať smeti, kde nemajú.
M. Kukuľa: pôsobiť na deti a vychovávať ich k ochrane životného prostredia.
Oravkinová: v škole sa o to pravidelne staráme, máme umiestnené nádoby na rôzne druhy odpadov a deti to aj bežne praktizujú.
Oravkin: myslím, že väčší problém sú starí rodičia. Mnohí si vôbec nedajú povedať. Veď obec pravidelne zbiera aj nadrozmerný odpad rovno spred domu a napriek tomu hneď po jeho ukončení je vyhodený televízor v priekope. Kto dokáže ´plne eliminovať tvorbu čiernych skládok, mal by dostať Nobelovu cenu. Ani Slovensko nie je tak špinavé ako všetci hovoria. Niektoré európske mestá sú na tom oveľa horšie. Chce to len robiť naozaj dobrú osvetu a venovať sa prevencii.
Starosta: dal hlasovať o návrhu.
Výsledky hlasovania k uzneseniu č. 50: 		za: 8		proti: 0		zdržal sa: 0
Prítomnosť/kvórum = 8/4 – nariadenie bolo prijaté, nakoľko bola „za“ nadpolovičná väčšina prítomných poslancov.
OZ uložilo obecnému úradu, v záujme eliminácie čiernych skládok v katastri obce, zabezpečiť informovanosť občanov o všetkých druhoch nakladania s odpadmi prostredníctvom článkov v obecných novinách,  relácií v miestnom rozhlase a školskom rozhlase v základnej škole, informácií na webovej stránke obce a uviesť v nich aj ekonomickú analýzu odpadového hospodárstva.

M. Kukuľa: mali by sme určiť aj miesto na ukladanie drobného stavebného odpadu, aby občania vedeli, kam ho uložiť pri vykonávaní rôznych udržiavacích prác svojej nehnuteľnosti. Stavebná suť sa vždy používala na vyrovnávanie výmoľov poľných ciest.
Oravkin:  stavebný odpad sa má ukladať na skládku. Tiež ho tam potrebujú na jej sanovanie.
Málik: obec Polomka má presne určené, čo kde patrí.
Tkáčiková: aj obec Heľpa má prijaté VZN obce o odpadoch a má v ňom určený systém zberu a nakladania s odpadom, ktorý majú občania rešpektovať a dodržiavať.
J. Kukuľa: obec musí zabezpečiť zistenie vlastníkov a vysporiadanie parciel pri zbernom dvore, aby sme to mali všetko pokope.
Oravkin: obec nech vyčlení miesto na skládku, kde občania všetko prinesú a uhradia si za to poplatok, len nech to nesypú po okolí.
Málik: môžeme zbierať všetko, len pre obec z toho vyplynie oveľa viac zákonných povinností, a či sa potom budú chcieť občania podieľať na skutočných nákladoch.
Fedorová: navrhla prijať uznesenie aj o určení miesta na uloženie stavebného odpadu.

Starosta: dal hlasovať o návrhu.
Výsledky hlasovania k uzneseniu č. 51: 		za: 8		proti: 0		zdržal sa: 0
Prítomnosť/kvórum = 8/4 – nariadenie bolo prijaté, nakoľko bola „za“ nadpolovičná väčšina prítomných poslancov.
OZ uložilo komisii životného prostredia vytypovať vhodné miesta na uloženie drobného stavebného odpadu a predložiť návrhy alternatív vhodných lokalít na najbližšie zasadnutie OZ 7.5.2015.

Málik: ešte treba prijať opatrenie na odstránenie nahlásenej skládky odpadu. 
Starosta: za dedinou sú dole brehom do koryta potoka vysypané aj pneumatiky. Keďže obec ich zbiera, tieto sme už odstránili.
M. Kukuľa: ak by sa vo vreciach naozaj nachádzal eternit, navrhujem osloviť firmu, ktorá nám vykonávala práce na projekte regenerácia obce, lebo tá mala potrebné povolenia na nakladanie s rôznymi druhmi odpadov, a určite aj s nebezpečným. Starosta nech zistí aj prípadné náklady s tým spojené.
Málik: určite by sme mali osloviť aj vlastníka nehnuteľnosti, aby sa aspoň z časti podieľal na vzniknutých nákladoch na odstránenie skládky.
J. Kukuľa: navrhujem napísať aj list OR PZ, aby venovali zvýšenú pozornosť monitorovaniu lokalít za obcou.

Starosta: dal hlasovať o návrhu.
Výsledky hlasovania k uzneseniu č. 52: 		za: 8		proti: 0		zdržal sa: 0
Prítomnosť/kvórum = 8/4 – nariadenie bolo prijaté, nakoľko bola „za“ nadpolovičná väčšina prítomných poslancov.
OZ uložilo obecnému úradu odstrániť v spolupráci s vlastníkom nehnuteľnosti nahlásenú skládku odpadu v zmysle zákona o odpadoch.

K bodu 4: Žiadosti občanov

1)	Žiadosť Rastislava Bariaka
Starosta: prečítal doručenú žiadosť a uviedol, že ide o nebytové priestory v budove bývalej Slovenskej sporiteľne o výmere 13 m2 s cenou ročného nájmu 186,- Eur. Poslanci boli informovaní už na pracovnom stretnutí. 
Starosta dal hlasovať.

Výsledky hlasovania k uzneseniu č. 53: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ schvaľuje prenájom nebytových priestorov v budove vo vlastníctve obce  na adrese Farská 587/1 pre Rastislava Bariaka, IČO: 43 990 681, so sídlom Banská Bystrica, Brezová 4050/58 na účely obchodnej prevádzky očnej optiky.

2)	Žiadosť Nikoly Makovej
Starosta: prečítal doručenú žiadosť o zníženie plochy prenajímaných miestností v obecnej budove zdravotného strediska.
M. Kukuľa: ako bude zabezpečený prístup do vrátenej miestnosti, aby ju mohla obec využívať.
Starosta: žiaden, len cez jej vstupnú miestnosť.
Fedorová: v tom prípade nesúhlasím.
Málik: som zástanca toho, že každý vie, do čoho ide, keď si prenajíma priestory. Po čase má však každý tendenciu dohodnuté podmienky zmeniť. Obávam sa, že ak jej to dovolíme, požiadajú nás o to aj iní.
Tkáčiková: nájomca požiadal o zníženie z ekonomických dôvodov.
M. Kukuľa: druhá stránka veci však je, že ak ide o málo zárobkovú činnosť a chceme v obci vytvárať podmienky pre zamestnanosť, mali by sme s týmto súhlasiť, aby sme zbytočne neodpísali prevádzku. 
Málik: v tom prípade jej ponúknime iný priestor, menší, ktorý jej bude vyhovovať.
Oravkinová: nemôže ísť do budovy na námestie.
Starosta:  o tieto priestory sa zaujímali už aj iní nájomcovia.
Oravkin: vráťme prevádzku materského centra naspäť do materskej škôlky a budú voľné.
Málik: znižovanie nájmu je otázka, ktorú treba citlivo posudzovať.
Oravkin: obec má vytvárať podmienky, nie porovnávať prevádzky, ktoré sa porovnať nedajú. Niektoré sú viac potrebné, ale nevychádza im to.
Fedorová:  súhlasím prevádzky treba citlivo posudzovať, lebo aj s lekármi bude o chvíľu problém.
Oravkinová: som za nájdenie vhodnejších priestorov.
Oravkin: súhlasím so znížením výmery prenajímanej plochy.
J. Kukuľa: koľko je tam nájomné?
Tkáčiková: 36,- Eur mesačne.
M. Kukuľa: navrhujem mesačné nájomné 20,- Eur.
Tkáčiková: v uvádzanom objekte sa na spoločnej chodbe nachádzajú ešte dva voľné skladové resp. kancelárske priestory, ktoré ale nie sú vhodné pre kozmetický salón.
Málik: navrhujem súhlasiť so žiadosťou.

Starosta dal hlasovať.

Výsledky hlasovania k uzneseniu č. 54: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ schvaľuje zníženie prenajímanej plochy nebytových priestorov v budove vo vlastníctve obce  na adrese Krížna 812/2 na jednu miestnosť o výmere 16 m2 pre Nikolu Makovú, IČO: 47 066 806, so sídlom Heľpa, Čaneckého 789/13 na účely obchodnej prevádzky kozmetického salóna.

3)	Žiadosť obyvateľov ulice Potočná
Starosta: prečítal doručenú žiadosť o viacročnom probléme nánosov blata z polí po prívalových dažďoch na ulici Potočná a uviedol, že tento problém sa bude riešiť komplexne v rámci protipovodňových opatrení.
Oravkin: vybudovaný rigol je síce hlboký, ale pri väčších búrkach nestačí a je zanesený cca za 2 hod. Od „bujačiarne“ steká voda dole ulicou až k domu p. Babeľu. Starí obyvatelia ulice si ju predtým čistili sami, lebo boli doma. Teraz sú všetci zaneprázdnení a na toto im neostáva čas.
Starosta: celú ryhu pozdĺžnu aj priečnu sme dali vyčistiť.
Oravkin: treba poniže kanála urobiť ešte priečnu zarážku a vodu tak stiahnuť rovno do potoka.
Málik: v obci existuje viac takýchto problémových miest.
M. Kukuľa: tento istý problém je aj na ulici Krížna, kde tiež steká voda z polí od zdravotného strediska po ceste až na ulicu Studničnú. Mal by sa dať vyčistiť zberač resp. zberná nádrž ponad domy na Mierovej ulici, aby sa mal kde zachytávať kal.
Starosta: toto miesto som už bol pozerať. Zberač je spádovaný smerom k šachte a všetky povrchové vody tak stekali do ČOV, čo robilo problémy. Preto bol poklop uzavretý, a tak steká voda po komunikáciách. Musíme to vyriešiť.
M. Kukuľa: pomôže len vybudovanie kanalizácie na odvedenie povrchovej vody.
Málik: protipovodňové opatrenia by sme mali riešiť komplexne a nie čiastkové problémy na niektorých uliciach. Všetci čakajú, že to vyrieši obec.
M. Kukuľa: žiaľ, keď sú prívalové dažde, voda bude tiecť vždy len nadol.
Málik: jarky pri cestách sú zasypané, chodníky vydlaždené, tak sa nečudujme, že voda tečie po ceste.
Oravkin: požiadavka by sa mala rozšíriť aj o úsek od domu p. Hyriaka do „závozku“ a naplánovať do rozpočtu aj predĺženie kanalizácie pre 5 domov teda cca o 100 m.
Starosta: týmto problémom sa budeme ešte zaoberať samostatne.

4)	Žiadosť Mgr. Skladanej, Jozefa Kukuľu, Slávky Kubandovej
Starosta: prečítal doručenú žiadosť a uviedol, že ide o nebytové priestory v budove bývalej ZUŠ na námestí obce.
Starosta: táto žiadosť sa prerokovala na OZ už aj minulý rok a bola vyhodnotená, že si majú dať namontovať podružné meradlá na vlastné náklady. Keď vstupovali do nájomného vzťahu boli s týmito podmienkami v budove uzrozumení.
Tkáčiková: vysvetlila spôsob merania energií, odpočtu a vyúčtovania.
M. Kukuľa: naša firma tam robila stavebné úpravy, je pravda, že v uvedenej časti nie je samostatné meranie, ale stav sa dá zistiť ako rozdiel dvoch susedných meradiel.
Málik: každý žiadateľ o nájom si je vedomý, do akých priestorov ide, a potom chcú všetci dodatočne meniť podmienky.
Oravkinová: buď budú súhlasiť s dohodnutými podmienkami, alebo musia zmeniť priestory za lepšie.
Málik: všetkým pripravíme priestory podľa predstáv, po čase špekulujú, odídu a obec do toho znova vrazí peniaze, a ešte jej prípadne ostanú aj dlhy.
Oravkin: je pravda, že v starých, resp. rohových priestoroch sú úniky, ale každý si pred prenajatím sám musí rozmyslieť, do čoho ide.
J. Kukuľa: ja súhlasím, aby si dali namontovať merače na vlastné náklady.
Starosta: obec oznámi listom toto stanovisko.

5)	Žiadosť občana o odkúpenie nevyužívanej detskej preliezačky z areálu bývalej materskej škôlky
Starosta: oboznámil poslancov s nulovou zostatkovou hodnotou celého komplexu detských preliezok, ktoré boli obci darované v r. 2009 za sumu 1250,- Eur. 
J. Kukuľa: treba dať pozor na stav, v akom sa preliezačky nachádzajú, aby nás potom neobvinili, že došlo k úrazu z dôvodu zlého technického stavu.
Málik: záujemca pozná stav a chce si ich odkúpiť do súkromného vlastníctva, s vedomým, že si pre vlastné bezpečie uvedie veci do prevádzkyschopného stavu na vlastné náklady. Zaujíma sa o ne len preto, že už dlho pozoruje, že ich nikto nevyužíva. Keďže sústavne podporuje akýmkoľvek spôsobom športovcov, navrhujem, aby sa mu to potom odpredalo.
M. Kukuľa: súhlasím s odpredajom, keď sa to nevyužíva.
Starosta: navrhol vyhlásiť majetok za neupotrebiteľný a potom ho ponúknuť na odpredaj.

Starosta dal hlasovať.

Výsledky hlasovania k uzneseniu č. 55: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ určuje, že drobný majetok obce, inv. č.02/375, detská preliezačka sa stáva neupotrebiteľným majetkom a môže sa ponúknuť záujemcom na odpredaj.

6)	Žiadosť Športového klubu o predĺženie nájomnej zmluvy 
Starosta: oznámil poslancom, že uplynula 5-ročná doba bezodplatného prenájmu športového areálu vo vlastníctve obce a navrhol predĺžiť ju na ďalšie 5-ročné obdobie za pôvodných podmienok. 

Starosta dal hlasovať.

Výsledky hlasovania k uzneseniu č. 56: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ schvaľuje predĺženie nájomnej zmluvy pre Športový klub Heľpa, IČO: 17 059 470, so sídlom Heľpa, Alexyho 693/1 o ďalšie 5-ročné obdobie t.j. do 31.3.2020 za pôvodných podmienok.

K bodu 5: Rôzne
Starosta: vyzval poslancov na vyjadrenie vlastných postrehov a prednesenie požiadaviek obyvateľov z jednotlivých poslaneckých obvodov.
Babeľa: upozornil na chýbajúci poklop na zbernej šachte v priechode od pohostinstva Jonás kolmo k potoku Krivuľa a prijatie opatrenia na zabránenie spadnutia do šachty. Ďalej upozornil na chýbajúce značenie slepá ulica na ulici Potočná smerom k domu p. Bošeľu, nakoľko sa tam vozidlá po vjazde nemajú kde pri potoku otočiť.

Oravkin: upozornil na sporné dopravné značenie hlavnej cesty z ul. Furtačka aj z ul. Štúrova.
M. Kukuľa: aj v časti Teplica pozrieť, lebo hlavne cudzí turisti majú v tomto značení zmätok.
Málik: je potrebné prejsť celú obec a odkontrolovať umiestnenie dopravných značiek.
Starosta: ešte som nebol na rokovaní s dopravným inžinierom, takže najprv skontrolujeme skutočný stav s dopravným Pasportom, aby sme veci vyriešili komplexne a odrazu.
Babeľa: v časti Jarmočisko je potrebné opraviť valovce pri ceste, aby mala kadiaľ odtekať voda.
J. Kukuľa:  pred domom p. Riapoša na križovatke ul. Plickova a Murgašova je poškodená šachta, autá si ničia podvozky.
Starosta: šachta patrí vodárenskej spoločnosti, upozorníme ich, aby uvedenú prekážku v ceste odstránili.
J.Kukuľa: upozornil na upravenie podkladových tabúľ dopravného značenia, aby korešpondovali s vyhláškou.

Kysucký: upozornil na zabezpečenie čistenia zbernej šachty na ul. Potočná pri dome p. Babeľu, kde po každom daždi ostanú na komunikácii naplavené väčšie nánosy blata. 
Starosta: mám o tom vedomosť, sedimentačná nádrž sa preplňuje.

Kysucký: verejné osvetlenie pred domom p. Hyriaka stále nie je vymenené, nesvieti.
Starosta: modernizácia verejného osvetlenia bola ukončená. Z tejto časti si nedali obyvatelia včas požiadavku, preto sa nedostali ani do harmonogramu prác na doplnenie osvetlenia.
Málik: práce podľa projektu sú ukončené, ostatné požiadavky doručené do stanoveného termínu 31.1.2015 boli zapracované do novej zmluvy na doplnenie osvetlenia. Novo vzniknuté požiadavky budú zapracované už zasa len niekedy dodatočne.
M. Kukuľa: navrhujem dať odstrániť všetky staré lampy verejného osvetlenia, ktoré sú už odpojené, aby nedráždili obyvateľov a nemysleli si, že ešte stále nesvietia.
Starosta: nové žiarivky sú s riadeným predradníkom, takže pri spotrebe elektrickej energie by mala vzniknúť úspora, hoci je doplnených viac svetelných bodov. Obec bude predkladať monitorovaciu správu k projektu, kde je merateľným ukazovateľom úspora elektrickej energie.

Oravkinová: v akom štádiu vybavovania je školská brána.
Starosta: požiadal som o cenové ponuky aj firmu Metikon, chceme však odrazu vyriešiť aj bezbariérový prístup do zdravotného strediska a kríž na Holom vrchu.
J.Kukuľa: mali by sme sa dohodnúť, čo ideme robiť toto volebné obdobie a dať to na papier.
Starosta: mali sme predsa pracovné stretnutie a tam sme predrokovali veci, čo treba urobiť v obci, pracujeme s tými informáciami a pripravujeme ďalšie riešenia a až po výbere alternatív odsúhlasime celý program.
J.Kukuľa: nevymýšľajme stále nové akcie.
Starosta: návrhy sme čítali už na pracovnom stretnutí a tam sme o nich diskutovali.
J. Kukuľa: ale žiaden výstup z toho sedenia sme nedostali. Pošli nám ho mailom.
Málik: nejde ešte o schvaľovanie nejakého dokumentu, každý si mal vo svojej oblasti navrhnúť, čo chce urobiť počas volebného obdobia aby sme mohli nájsť medzi návrhmi kompromis a bol z toho dlhodobý plán.
M. Kukuľa: spracovali sme už dlhodobý plán a vytiahnime z neho to, čo budeme robiť už tento rok, aby sa už mohli predkladať výkazy výmer a začali sme už konečne aj naozaj realizovať. Predstavu, čo treba robiť dlhodobo máme, už len zoradiť, čo kedy uprednostníme.
J. Kukuľa: zatiaľ sme dohodnutí, že sa ideme pustiť do úpravy námestia okolo starej fary, že ideme opravovať kríž, o tom neviem nič.
Starosta: to vyplynulo z kontroly uznesení.
Kontrolórka: overím nesplnené uznesenia z minulých období.
Fedorová:  hovorilo sa, že bude kovový, aluminiovaný.
Oravkinová: starý starosta to už mal všetko pripravené ako to bude, lebo to je vec starého volebného obdobia.
Starosta:  keďže som oslovil firmu kvôli školskej bráne, riešil som už pritom všetky podobné záležitosti, s ktorými by nám vedela firma pomôcť. 
M. Kukuľa: treba dať urobiť štúdie.
Ďurčová: štúdie niečo stoja, preto sa hneď nemôžu robiť na všetko, ale len tie, ktoré sme si určili ako prioritné. Je to dôležité aj pre sledovanie výziev na čerpanie prostriedkov z eurofondov.
Málik: jednotlivé akcie musíme rozdeliť na investičné a bežné.
Fedorová: veď to máme rozpočtované.
Tkáčiková: vysvetlila tvorbu bežného a kapitálového rozpočtu.
M. Kukuľa: tak si to rozmeňme na drobné, čo ideme robiť.
Starosta: v prvom rade treba sledovať výzvy, lebo to je dlhodobejšia príprava a rieši sa cez projekty. Bežné veci vieme podľa potreby v rozpočte upraviť, len potrebujeme vedieť koľko nás čo bude stáť.
J. Kukuľa: informácie treba ale doviesť aj do konca a dohodnúť sa na nejakých záveroch a nie stále to isté otvárať. Ako to, že OZ nevie čo chce robiť starosta. Chceme byť informovaní. Daj nám na papieri, čo je už rozpracované a aké kroky sa už podnikajú a v akej veci.
M. Kukuľa: máme naplánovanú infraštruktúru v Teplici, tak dajme už aspoň tam robiť výkazy výmer na cesty, aby sa mohli robiť súťaže. Nech sa buduje aspoň obvod pre mladých na udržanie obyvateľstva v obci. Vieme aj, že chceme opravovať oporné múriky v okolí starej fary, cestu k úradu, aby sme pripravili námestie pre Horehronské dni spevu a tanca. 
Málik: treba si sadnúť a dať na papier 10 prioritných vecí, a v akom poradí sa budú realizovať.
M. Kukuľa: dali sme už aj návrh autobusovej zastávky, je spracovaná drevená stavba na amfiteátri, tak venujme sa už aspoň príprave priestorov pre HDST.
Oravkin: vieme, aký máme balíček peňazí v rozpočte, vieme, čo chceme, už len stanoviť poradie v akom sa to bude realizovať a ocenenie každej aktivity, a potom zistíme, na čo naozaj máme a čo sa bude aj naozaj realizovať.
Starosta: pripravím dokument komplexne, aké sú akcie plánované a koľko peňazí nás to bude stáť.
J. Kukuľa:  navrhol, aby sa do prípravného zasadnutia pripravil tento zoznam.

Starosta dal hlasovať.

Výsledky hlasovania k uzneseniu č. 57: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ ukladá obecnému úradu predložiť do prípravného zasadnutia dňa 29.4.2015 plán opráv obecných budov a objektov a zoznam pripravovaných investičných akcií.

Málik: občania si na niektorých uliciach začali ohraničovať verejné priestranstvá pred svojimi domami skalami, a tak vytvárajú umelé prekážky pre motoristov, aby sa mohli na miestnej komunikácii vyhýbať oproti idúcemu vozidlu, tiež zaberajú verejné priestranstvá rôznymi skládkami, či dlhodobo parkujú motorové vozidlá na cestách tak, že znemožňujú prejazd. Navrhujem vyhlásiť v miestnom rozhlase niekoľko relácií.

M. Kukuľa:  navrhujem aj poslať konkrétnym občanom písomné upozornenie na odstránenie takejto prekážky. Do relácie tiež uviesť, že ak ich neodstránia, budú voči nim vyvodené dôsledky, udelené sankcie stanovené podľa VZN obce a prijaté opatrenia na nápravu.

Starosta dal hlasovať.

Výsledky hlasovania k uzneseniu č. 58: 		za: 8		proti: 0		zdržal sa: 0
Prítomnosť/kvórum = 8/4 – uznesenie bolo prijaté, nakoľko bola „za“ nadpolovičná väčšina prítomných poslancov.
OZ ukladá obecnému úradu vyzvať občanov  v miestnom rozhlase a obecných novinách na odstránenie prekážok napr. umiestnených kameňov z priľahlých pozemkov k miestnym komunikáciám, ako aj rôznych skládok materiálov z verejných priestranstiev.

K bodu 6: Záver
Starosta obce poďakoval prítomným za účasť a zasadnutie ukončil o 20,30 hod. 

Zapísala: Mgr. A. Tkáčiková

			 ...................................................
				     Peter Hyriak, starosta obce

.........................................................................		.......................................................
              Vojtech Kysucký		                                		Milan Málik